PODALJŠANJE KONCESIJE
Vloga za podaljšanje koncesije za prirejanje posebnih iger na srečo
Vloga za podaljšanje koncesije za prirejanje posebnih iger na srečo mora biti pripravljena v skladu z Zakonom o splošnem upravnem postopku (ZUP) in mora vsebovati dokumente in podatke iz 67. člena Zakona o igrah na srečo (ZIS) in Zakona o preprečevanju pranja denarja in financiranja terorizma (ZPPDFT-2), ki so se v obdobju od dodelitve koncesije za prirejanje posebnih iger na srečo spremenili, in še niso bili predloženi oziroma sporočeni Ministrstvu za finance ali nadzornemu organu.
Ne glede na prejšnji odstavek mora koncesionar za prirejanje posebnih iger na srečo (v nadaljevanju: vlagatelj) k vlogi predložiti še naslednje:
1. poslovni načrt, ki mora vsebovati najmanj:
a. predračunsko bilanco stanja in predračunski izkaz poslovnega izida za petletno obdobje (za prvo leto se šteje leto, ki nastopi po datumu vloge za podaljšanje koncesije za prirejanje posebnih iger na srečo);
b. analizo konkurenčne prednosti in možnosti za uspešno poslovanje vlagatelja v obdobju, na katerega se nanaša poslovni načrt;
c. oceno, v kolikšni meri oziroma na kakšen način bodo doseženi poslovni rezultati iz naslova prirejanja posebnih iger na srečo prispevali k gospodarskemu in turističnemu razvoju na lokalnem nivoju ter
d. oceno višine bruto prihodka[footnoteRef:1] od posebnih iger na srečo in koncesijske dajatve v planiranem obdobju. [1:  Bruto prihodek od posebnih iger na srečo je vrednost prejetih vplačil za udeležbo pri posamezni vrsti iger, zmanjšana za izplačane dobitke za posamezno vrsto iger ter prihodek od iger, ki jih igrajo igralci drug proti drugemu.] 

2. podrobno analizo poslovanja igralnice oziroma igralnega salona v obdobju trajanja koncesijske pogodbe s poudarkom na doseženih ciljih iz preteklega poslovnega načrta;
3. podrobno poročilo o ključnih ugotovitvah internega nadzora poslovanja in ukrepih za odpravo morebitnih ugotovljenih nepravilnosti v obdobju trajanja koncesijske pogodbe;
4. oceno dosedanjega in bodočega vpliva prirejanja iger na srečo na socialno, kulturno in naravno okolje, uravnoteženost ponudbe iger na srečo na obravnavanem območju in dopolnjevanje turistične ponudbe;
5. vlagatelj, ki je statusno organiziran kot družba z omejeno odgovornostjo, predloži podatke o dejanskih lastnikih vlagatelja in dejanskih lastnikih družbenikov vlagatelja (podatki iz Registra dejanskih lastnikov, ki se vodi pri AJPES);
6. vlagatelj, ki je statusno organiziran kot delniška družba, predloži podatke o dejanskih lastnikih vlagatelja in dejanskih lastnikih delničarjev vlagatelja s pomembnim poslovnim deležem oziroma številom delnic[footnoteRef:2] (podatki iz Registra dejanskih lastnikov, ki se vodi pri AJPES); [2:   Za pomembni poslovni delež oziroma pomembno število delnic se šteje poslovni delež oziroma delnice, ki predstavljajo 10  % ali več kapitala družbe.] 

7. izjavo zakonitega zastopnika, da so predloženi podatki o dejanskih lastnikih pravilni, popolni in skladni z določbami 42. člena ZPPDFT-2;
8. potrdilo[footnoteRef:3] iz kazenske evidence ministrstva, pristojnega za pravosodje, za člane poslovodstva koncesionarja (član uprave, direktor, prokurist) in osebe, ki bodo opravljale vodstvene funkcije pri koncesionarju, da niso bili pravnomočno obsojeni na zaporno kazen zaradi kaznivega dejanja zoper človečnost, življenje in telo, človekovo zdravje, premoženje, gospodarstvo, pravni promet, uradno dolžnost in javna pooblastila ali javni red in mir oziroma drugo ustrezno dokazilo pristojnega organa države, iz katerega je mogoče ugotoviti nekaznovanost osebe; če takega dokazila ni mogoče pridobiti, pa izjava osebe, dana pod materialno in kazensko odgovornostjo;  [3:    Potrdilo se pridobi na podlagi izpolnjenega obrazca, ki se nahaja na spletni strani Ministrstva za pravosodje.] 

9. potrdilo iz kazenske evidence ministrstva, pristojnega za pravosodje, oziroma drugo ustrezno dokazilo pristojnega organa države, iz katerega je mogoče ugotoviti nekaznovanost osebe; če takega dokazila ni mogoče pridobiti, pa izjava osebe, dana pod materialno in kazensko odgovornostjo, za: (a) dejanske lastnike vlagatelja v skladu z 42. členom ZPPDFT-2, (b) družbenike oziroma delničarje vlagatelja s pomembnim poslovnim deležem oziroma številom delnic in (c) njihove dejanske lastnike; da niso bili pravnomočno obsojeni na zaporno kazen zaradi kaznivega dejanja zoper človečnost, življenje in telo, človekovo zdravje, premoženje, gospodarstvo, pravni promet, uradno dolžnost in javna pooblastila ali javni red in mir;
10. podatke o boniteti poslovanja vlagatelja (BON 1 izdajatelja Agencije RS za javnopravne evidence in storitve) in
11. potrdilo ustreznega davčnega organa o izpolnjevanju javnofinančnih obveznosti za vlagatelja  in osebo, ki poseduje več kot 10 % delež vlagatelja.
